Svi zaljubljenici u Gotik subkulturu, juče su uživali na prvom festivalu Gotike u Domu omladine. Beograđani, obučeni u neobične kostime, demonstrirali su svoju viziju umetnosti na neobičan način.

Milena Grbović je dizajnirala veliki broj kostima za festival Gotike. Mnoge devojke su na sebi imale korsete za koje kažu da su udobni.

- Ideju da napravim takve kostime dobila sam kada sam videla ženu koja je oborila rekord za najuži struk na svetu. Počela sam da šijem, i sada mi treba oko pet dana da napravim ceo kostim. Suknja mi je jako uska, a ostalo je sve udobno - rekla je Milena Grbović.

Dok je muškarcima trebalo oko pola sata da se spreme za festival, devojkama je trebalo mnogo više vremena. Iako kostimi na prvi pogled izgledaju neudobno, devojke kažu da ih sa lakoćom nose.

Andrea Milanović

- Pijem, jedem, sedim i sve ostalo radim normalno u ovom kostimu. Da se obučem i našminkam mi je trebalo dva sata - rekla je Andrea Milanović.

Ona je student na Fakultetu primenjenih umetnosti, i kako kaže stalno ima nove ideje za kostime.

Na pitanje šta za nju znači Gotika, Andrea je objasnila da je to realizacija mračnog dela čoveka.

- To je onaj deo gde ljudi nikada ne zalaze. Upravo to ja pokušavam da ispoljavam u kreativnom smislu. Volim tamnije boje i tu se osećam sigurnije. Crna boja se sastoji od svih boja univerzuma, jer ona upija sve boje, i sve je u njoj upečatljivije - rekla je Andrea Milanović.